
REPUBLIKA HRVATSKA
BJELOVARSKO-BILOGORSKA ŽUPANIJA
OPĆINA ROVIŠĆE
Općinsko vijeće

KLASA: 406-04/26-01/1
URBROJ: 2103-14-01-26-2
Rovišće, __. _____ 2026.

Na temelju članka 12. i članka 15. Zakona o javnoj nabavi („Narodne novine“ broj 120/16., 114/22. i 48/26.) i članka 32. Statuta Općine Rovišće („Županijski glasnik BBŽ“ broj 2/13., 1/18. i „Službeni glasnik Općine Rovišće“ broj 3/19., 4/19. – pročišćeni tekst, 1/21. i 4/21.), Općinsko vijeće Općine Rovišće na _. sjednici održanoj __. _____ 2026. godine donijelo je

PRAVILNIK
o provedbi postupka jednostavne nabave Općine Rovišće
UVODNE ODREDBE
Članak 1.
Pravilnikom o provedbi postupka jednostavne nabave u Općini Rovišće (u daljnjem tekstu: Pravilnik) definira se način postupanja, obveze i odgovornosti sudionika u postupku nabave robe, usluga i projektnih natječaja procijenjene vrijednosti manje do 50.000,00 eura (bez PDV-a) i nabave radova procijenjene vrijednosti manje od 100.000,00 eura (bez PDV-a) (u daljnjem tekstu: jednostavna nabava) Općine Rovišće (dalje u tekstu: Naručitelj).

Članak 2.
Prilikom provođenja i ugovaranja nabava, obvezno je u odnosu na sve gospodarske subjekte poštivati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. 
 U provedbi postupaka jednostavne nabave u skladu s ovim Pravilnikom koristi se mogućnost primjene elektroničkih sredstava komunikacije. Elektroničkim sredstvima komunikacije, u smislu ovoga Pravilnika, smatraju se Elektronički oglasnik javne nabave (u daljnjem tekstu: EOJN RH), elektronička pošta ili drugi odgovarajući elektronički sustav koji koristi naručitelj, ako je takav način određen pozivom na dostavu ponuda ili drugoj dokumentaciji pojedinog postupka.

Članak 3.
U smislu Zakona o sprječavanju sukoba interesa, predstavnicima naručitelja je zabranjeno utjecati na dobivanje poslova ili ugovora u jednostavnoj  nabavi  za nabavu robe, usluga, projektnih natječaja i radova i/ili na koji drugi način koristiti svoj položaj kako bi utjecali na ishod pojedinog postupka radi postizanja, izravno ili neizravno, financijskog, gospodarskog ili bilo kojeg drugog osobnog interesa koji bi se mogao smatrati štetnim za njihovu nepristranost i neovisnost u okviru pojedinog postupka jednostavne nabave.  
Naručitelj je u provedbi postupaka jednostavne nabave obvezan poštivati načela javne nabave iz članka 4. ZJN, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti. Svi članovi povjerenstva naručitelja u pojedinom postupku dužni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.  
Izrazi koji se koriste u ovom Pravilniku, a imaju rodno značenje, odnose se jednako na muški i ženski rod. 

PRIMJENA PRAVILNIKA
Članak 4.
Odredbe ovoga Pravilnika primjenjuju se na nabavu robe, usluga i radova bez obzira na izvor financiranja, osim ako posebnim propisom, pravilima financiranja, ugovorom o dodjeli sredstava ili drugim obvezujućim aktom nisu propisana stroža pravila postupanja.  
Provedba jednostavne nabave prema ovom Pravilniku ne smije se koristiti radi izbjegavanja primjene ZJN, osobito umjetnim dijeljenjem predmeta nabave, nepravilnim određivanjem procijenjene vrijednosti nabave ili provedbom više odvojenih postupaka za istovrsne ili funkcionalno povezane predmete nabave. 
Na pitanja koja nisu uređena ovim Pravilnikom na odgovarajući se način primjenjuju odredbe ZJN te drugi propisi i akti Općine Rovišće ovisno o pojedinom predmetu nabave.

PLANIRANJE NABAVE
Članak 5.
 Postupak jednostavne nabave planira se u skladu s potrebama naručitelja, proračunskim sredstvima te propisima kojima se uređuje plan nabave. Postupci jednostavne nabave koji se, unose u plan nabave, planiraju se, mijenjaju i objavljuju u skladu s tim propisima.
U plan nabave, kojeg donosi općinski načelnik, unose se svi predmetni nabave čija je vrijednost jednaka ili veća od 5.000,00 eura bez PDV-a, a mogu se unijeti i predmeti niže procijenjene vrijednosti ako se radi o predmetima nabave koji su vezani uz projekte.

SADRŽAJ POZIVA NA DOSTAVU PONUDA

Članak 6.
Poziv na dostavu ponuda/zahtjev za ponudu mora sadržavati sve podatke potrebne za izradu i dostavu ponude, a osobito: naziv i sjedište naručitelja, evidencijski broj postupka, opis predmeta nabave, tehničke specifikacije ili uputu na prilog u kojem su sadržane, procijenjenu vrijednost nabave, podatak o grupama ako je predmet nabave podijeljen na grupe, rok, mjesto i način izvršenja, rok i način dostave ponuda, kriterij za odabir ponude, uvjete i dokaze ako se traže, pravila o zajednici gospodarskih subjekata, podugovarateljima i oslanjanju na sposobnost drugih subjekata, jamstva ako se traže, rok valjanosti ponude, način komunikacije, pravila o pojašnjenjima i izmjenama dokumentacije, razloge za odbijanje ponuda, razloge za poništenje postupka te podatke o prigovoru kada se prigovor može podnijeti.  
U postupcima putem EOJN RH sadržaj poziva čine podaci uneseni u sustav i dokumenti koje sustav generira, uz dokumente koje naručitelj učitava kao priloge.  
Za nabave procijenjene vrijednosti jednake ili manje od 15.000,00 EUR koje se ne provode putem EOJN RH, zahtjev za ponudu može biti sastavljen kao jedinstveni dokument koji sadržava podatke iz stavka 1. ovoga članka u opsegu primjerenom postupku jednostavne nabave.  
Poziv/zahtjev i dokumentacija o nabavi moraju biti jasni, nedvojbeni, međusobno usklađeni i sastavljeni na način koji ne ograničava tržišno natjecanje više nego što je nužno s obzirom na predmet nabave. 

KRITERIJI ZA KVALITATIVNI ODABIR I ODABIR PONUDE

Članak 7.
Naručitelj može, u skladu s financijskim pragovima iz ovoga Pravilnika, procijenjenoj vrijednosti nabave, složenosti predmeta nabave, uvjetima izvršenja i rizicima povezanima s izvršenjem, u pozivu odnosno dokumentaciji o nabavi odrediti kriterije za kvalitativni odabir gospodarskog subjekta.
Kriteriji iz stavka 1. ovoga članka moraju biti povezani s predmetom nabave, razmjerni predmetu i procijenjenoj vrijednosti nabave te ne smiju neopravdano ograničavati tržišno natjecanje. 
Ako naručitelj određuje kriterije za kvalitativni odabir gospodarskog subjekta, poziv/zahtjev odnosno dokumentacija o nabavi mora sadržavati jasnu naznaku kriterija koji se primjenjuju, minimalne razine sposobnosti ako se traže, mogućnost oslanjanja na sposobnost drugih subjekata te posljedice nedostavljanja dokaza ili neispunjavanja traženih uvjeta.  
Dokazi kojima se dokazuje ispunjavanje kriterija za kvalitativni odabir gospodarskog subjekta određuju se i primjenjuju na odgovarajući način u skladu sa ZJN, vodeći računa o načelima razmjernosti, jednakog tretmana i transparentnosti. 
Naručitelj može odrediti da se pojedini dokazi dostavljaju uz ponudu, tijekom pregleda i ocjene ponuda ili samo od ponuditelja čija je ponuda prema kriteriju za odabir ponude prvorangirana, ako je takav način provjere jasno predviđen pozivom odnosno dokumentacijom o nabavi i ako se time ne narušavaju načela jednakog tretmana i transparentnosti.

Članak 8.
U postupcima jednostavne nabave koji se provode putem EOJN RH naručitelj odabire jedan od kriterija koje sustav podržava:  cijena ponude, cijena ponude i kvaliteta te trošak i kvaliteta. 
Ako je kriterij za odabir ponude cijena ponude, najpovoljnija je ponuda koja nije odbijena i koja ima najnižu cijenu prema pravilima o usporedbi cijene ponude iz ovoga Pravilnika. 
Ako se koriste kriteriji kvalitete, naručitelj u dokumentaciji o nabavi mora odrediti relativni značaj cijene odnosno troška i kvalitativnih kriterija, način bodovanja, formule ili pravila ocjenjivanja te dokaze kojima se potvrđuju ponuđene vrijednosti. 
Kvalitativni kriteriji mogu uključivati, ovisno o predmetu nabave, kvalitetu, tehničke prednosti, funkcionalne značajke, organizaciju i iskustvo stručnjaka kada je kvaliteta osoblja značajna za izvršenje ugovora, rok isporuke ili izvršenja, uvjete održavanja, servisnu podršku, okolišne ili socijalne značajke, troškove uporabe ili druge elemente povezane s predmetom nabave. 

JAMSTVA
Članak 9.
Naručitelj može u postupku jednostavne nabave zahtijevati jamstvo pod uvjetom da je ono razmjerno predmetu nabave, procijenjenoj vrijednosti, rizicima izvršenja i mogućim posljedicama neispunjenja obveza gospodarskog subjekta.  
Naručitelj može u pozivu odnosno dokumentaciji o nabavi zahtijevati jamstvo za ozbiljnost ponude, jamstvo za uredno izvršenje ugovora, jamstvo za otklanjanje nedostataka u jamstvenom roku, jamstvo za povrat predujma ili drugo odgovarajuće jamstvo, ako je to razmjerno predmetu nabave, procijenjenoj vrijednosti, trajanju ugovora i rizicima izvršenja.  
U pozivu/zahtjevu odnosno dokumentaciji o nabavi naručitelj mora jasno odrediti vrstu jamstva, iznos, rok valjanosti, oblik, uvjete aktiviranja, način dostave i uvjete vraćanja jamstva.  
Naručitelj ne smije zahtijevati jamstvo koje je nerazmjerno vrijednosti ili riziku nabave niti oblik jamstva koji neopravdano ograničava tržišno natjecanje.  
Ako se postupak provodi putem EOJN RH, dostava, evidentiranje i provjera jamstava provode se u skladu s mogućnostima EOJN RH i uvjetima određenima u pozivu odnosno dokumentaciji o nabavi.  

PROVOĐENJE POSTUPKA I UGOVARANJE NABAVE

A) Vrijednosni pragovi za jednostavne nabave

Članak 10.
	Postupke jednostavne nabave provodi Jedinstveni upravni odjel Općine Rovišće (u daljnjem tekstu JUO) te je odgovoran za praćenje provedbe postupka nabave.
Po potrebi, u postupak jednostavne nabave mogu biti uključene i druge stručne osobe te konzultanti u provedbi projekta;
Radi izrade godišnjih izvješća o javnoj nabavi, JUO je obvezan voditi evidenciju o jednostavnim nabavama sukladno propisanim pravilima.
Vrste postupaka jednostavne nabave jesu sljedeći postupci: 
I. Predmeti nabave kojima je procijenjena vrijednost manja od 5.000,00 eura (< 5.000,00 €) bez PDV-a. 
II. Predmeti nabave kojima je procijenjena vrijednost jednaka ili veća od 5.000,00 eura, a jednaka ili manja od 15.000,00 eura za robe, usluge i projektne natječaje te za radove ( > 5.000,00 € ≤ 15.000,00 €) bez PDV-a. 
III. Predmeti nabave kojima je procijenjena vrijednost veća od 15.000,00 eura, a manja ili jednaka od 25.000,00 eura za robe, usluge i projektne natječaje ( > 15.000,00 € ≤  25.000,00 €) bez PDV-a. 
IV. Predmeti nabave kojima je procijenjena vrijednost veća od 15.000,00 eura, a manja ili jednaka od 45.000,00 eura za radove ( > 15.000,00 € ≤ 45.000,00 €) bez PDV-a. 
V. Predmeti nabave kojima je procijenjena vrijednost  veća od 25.000,00 eura, a manja od 50.000,00 eura za robe, usluge i projektne natječaje (> 25.000,00 € < 50.000,00 €) 
VI. Predmeti nabave kojima je procijenjena vrijednost veća od 45.000,00 eura, a manja od 100.000,00 eura za radove (> 45.000,00 € < 100.000,00 €) bez PDV-a.  

B) Način postupanja i ugovaranja nabava

I. Predmeti nabave kojima je procijenjena vrijednost 
manja od 5.000,00 eura (< 5.000,00 €) bez PDV-a

Članak 11.
1. Nabava se provodi prikupljanjem ponude od jednog gospodarskog subjekta sposobnog za realizaciju konkretne nabave. Broj gospodarskih subjekata od kojih se traži ponuda može biti i veći od jednog, ovisno o prirodi predmeta nabave i razini tržišnog nadmetanja;
2. Postupku nabave ne mora prethoditi poziv na dostavu ponuda, nabava se zaključuje na temelju odabrane ponude izdavanjem narudžbenice ili potpisivanjem ugovora od strane općinskog načelnika; 
3. Komunikacija s gospodarskim subjektima može biti poštanskom pošiljkom, osobnom dostavom/preuzimanjem ponuda, elektroničkim sredstvima komunikacije ili kombinacijom tih sredstava, na dokaziv način (dokumentirano), a prema odabiru naručitelja.

II. Predmeti nabave kojima je procijenjena vrijednost jednaka ili veća od 5.000,00 eura, a 
jednaka  ili manja od 15.000,00 eura za robe, usluge i projektne natječaje te 
za radove ( > 5.000,00 € ≤ 15.000,00 €) bez PDV-a

Članak 12.
1. Početak postupka počinje donošenjem odluke o početku postupka od strane općinskog načelnika, a kojom se imenuje i stručno povjerenstvo od minimalno 3 člana;
2. Nabava se provodi prikupljanjem ponude od minimalno 1 (jednog) gospodarska subjekata sposobnog za realizaciju konkretne nabave. Gospodarskim subjektima se šalje Zahtjev za dostavu ponuda te obrazac ponude, pripadajući troškovnik i/ili projektni zadatak te se može dostaviti i prijedlog ugovora te ostala dokumentacija sukladno predmetu nabave;
3. Ukoliko nije moguće odrediti broj sposobnih gospodarskih subjekata nabavu je moguće objaviti i u sustav EOJN RH;
4. Komunikacija s gospodarskim subjektima može biti poštanskom pošiljkom, elektroničkim sredstvima komunikacije, putem EOJN RH ili kombinacijom tih sredstava prema odabiru naručitelja. Komunikacija se mora obavljati na dokaziv način (dokumentirano);
5. Rok za dostavu ponuda iznosi 5 (pet) dana ili može biti kraći (hitne intervencije, žurnost i dr.) ili dulji ovisno o složenosti  predmeta nabave;
6. Povjerenstvo sastavlja Zapisnik o otvaranju, pregledu i ocjeni ponuda te ga potpisuju, a otvaranje ponuda nije javno;
7. Ponuditelju ili ponuditeljima koji su sudjelovali u postupku dostavlja se Obavijest o izabranom ponuditelju/Odluka o odabiru ili Obavijest o poništenju/Odluka o poništenju s preslikom Zapisnika o otvaranju, pregledu i ocjeni ponuda;
8. U postupcima jednostavne nabave do 15.000,00 eura procijenjene vrijednosti bez PDV-a ne primjenjuje se mogućnost prigovora; 
9. Na temelju odabrane ponude izrađuje se prijedlog ugovora čiji je sastavni dio i odabrana ponuda i troškovnik i/ili projektni zadatak;

III. Predmeti nabave kojima je procijenjena vrijednost veća od 15.000,00 eura, 
a manja ili jednaka od 25.000,00 eura za robe, usluge i projektne natječaje 
( > 15.000,00 € ≤  25.000,00 €) bez PDV-a
i 
IV. Predmeti nabave kojima je procijenjena vrijednost veća od 15.000,00 eura, 
a manja ili jednaka od 45.000,00 eura za radove 
( > 15.000,00 € ≤ 45.000,00 €) bez PDV-a

Članak 13.
1. Početak postupka počinje donošenjem odluke o početku postupka od strane općinskog načelnika, a kojom se imenuje i stručno povjerenstvo od minimalno 3 člana;
2. Postupak jednostavne nabave se provodi putem modula jednostavne nabave u EOJN RH slanjem poziva za dostavu ponuda jednom ili više gospodarska subjekata sposobna za realizaciju konkretne nabave;
3. Komunikacija s gospodarskim subjektima, zaprimanje ponuda, pitanja i odgovori, pojašnjenja tijekom pregleda i ocjene ponuda, odluke, uvidi i prigovori provode se putem EOJN RH kada je postupak pokrenut i provodi se u tom sustavu, osim u dijelu u kojem sustav dopušta ili zahtijeva drukčije postupanje; 
4. Rok za dostavu ponuda u pravilu ne smije biti kraći od pet (5) radna dana od dana slanja poziva na dostavu ponuda odnosno objave poziva; 
5. Naručitelj može prije isteka roka za dostavu ponuda izmijeniti ili dopuniti poziv odnosno dokumentaciju o nabavi. Ako izmjena ili dopuna može utjecati na izradu ponude, sadržaj ponude, dokazivanje sposobnosti, kriterij za odabir ponude, tehničke specifikacije, troškovnik, rok izvršenja ili ugovorne uvjete, naručitelj je dužan produljiti rok za dostavu ponuda;  
6. Nakon izmjene ili dopune dokumentacije gospodarskim subjektima mora preostati primjeren rok za pripremu ili prilagodbu ponude, koji u pravilu ne smije biti kraći od tri (3) radna dana, osim ako je zbog složenosti izmjene potrebno odrediti dulji rok;  
7. Ponude otvara, odnosno pregledava i ocjenjuje stručno povjerenstvo;
8. Otvaranje ponuda u postupcima jednostavne nabave nije javno, osim ako naručitelj u pozivu, odnosno dokumentaciji o nabavi izrijekom odredi drugačije, a ponude se otvaraju automatski u EOJN RH po isteku roka za dostavu ponuda, bez posebne intervencije naručitelja, a sustav generira zapisnik o otvaranju ponuda; 
9. Odluka o odabiru/poništenju donosi se za sve predmete te se ista dostavlja svim ponuditeljima koji su sudjelovali u postupku s preslikom Zapisnika o otvaranju, pregledu i ocjeni ponuda;
10. U postupku jednostavne nabave procijenjene vrijednosti veće od 15.000,00 ponuditelj može izjaviti prigovor;  
11. Na temelju odabrane ponude izrađuje se prijedlog ugovora čiji je sastavni dio i odabrana ponuda i troškovnik i/ili projektni zadatak.

V. Predmeti nabave kojima je procijenjena vrijednost veća od 25.000,00 eura, 
a manja od 50.000,00 eura za robe, usluge i projektne natječaje (> 25.000,00 € < 50.000,00 €) bez PDV-a
i
VI. Predmeti nabave kojima je procijenjena vrijednost veća od 45.000,00 eura, 
a manja od  100.000,00 eura za radove (> 45.000,00 € < 100.000,00 €) bez PDV-a

Članak 14.
1. Početak postupka počinje donošenjem odluke o početku postupka od strane općinskog načelnika, a kojom se imenuje i stručno povjerenstvo od minimalno 3 člana;
2. Postupak jednostavne nabave provodi se putem javne objave u modulu jednostavne nabave u EOJN RH, u skladu s funkcionalnostima, obveznim poljima, obrascima, zapisima, objavama i tehničkim ograničenjima sustava. Ako EOJN RH za pojedinu radnju generira dokument, zapisnik, poziv, odluku ili drugi zapis, takav se dokument smatra dijelom dokumentacije postupka jednostavne nabave;  
3. Komunikacija s gospodarskim subjektima, zaprimanje ponuda, pitanja i odgovori, pojašnjenja tijekom pregleda i ocjene ponuda, odluke, uvidi i prigovori provode se putem EOJN RH kada je postupak pokrenut i provodi se u tom sustavu, osim u dijelu u kojem sustav dopušta ili zahtijeva drukčije postupanje;  
4. Rok za dostavu ponuda u pravilu ne smije biti kraći od pet (5) radnih dana od dana slanja poziva na dostavu ponuda odnosno objave poziva; 
5. Naručitelj može prije isteka roka za dostavu ponuda izmijeniti ili dopuniti poziv odnosno dokumentaciju o nabavi.  Ako izmjena ili dopuna može utjecati na izradu ponude, sadržaj ponude, dokazivanje sposobnosti, kriterij za odabir ponude, tehničke specifikacije, troškovnik, rok izvršenja ili ugovorne uvjete, naručitelj je dužan produljiti rok za dostavu ponuda;  
6. Nakon izmjene ili dopune dokumentacije gospodarskim subjektima mora preostati primjeren rok za pripremu ili prilagodbu ponude, koji u pravilu ne smije biti kraći od tri (3) radna dana, osim ako je zbog složenosti izmjene potrebno odrediti dulji rok;  
7. Ponude otvara, odnosno pregledava i ocjenjuje stručno povjerenstvo;
8. Otvaranje ponuda u postupcima jednostavne nabave nije javno, osim ako naručitelj u pozivu, odnosno dokumentaciji o nabavi izrijekom odredi drugačije, a ponude se otvaraju automatski u EOJN RH po isteku roka za dostavu ponuda, bez posebne intervencije naručitelja, a sustav generira zapisnik o otvaranju ponuda; 
9. Nakon otvaranja ponuda naručitelj provodi pregled i ocjenu ponuda. Tijekom pregleda i ocjene ponuda naručitelj može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude;  
10. Rok koji naručitelj određuje ponuditelju za postupanje po zahtjevu iz prethodnog stavka mora biti primjeren predmetu zahtjeva, složenosti traženog pojašnjenja ili dokaza te načinu komunikacije, a ne smije biti kraći od tri (3) radna dana od dana slanja zahtjeva; 
11. Sustav generira, a povjerenstvo potpisuje Zapisnik o pregledu i ocjeni ponuda te prijedlog donošenja Odluke o odabiru kojom se odabire ponuda ili Odluke o poništenju;  
12. Odluka o odabiru/poništenju donosi se za sve predmete te se ista dostavlja svim ponuditeljima koji su sudjelovali u postupku s preslikom Zapisnika o otvaranju, pregledu i ocjeni ponuda;
13. U postupku jednostavne nabave procijenjene vrijednosti veće od 15.000,00 eura ponuditelj može izjaviti prigovor;  
14. Na temelju odabrane ponude izrađuje se prijedlog ugovora čiji je sastavni dio i odabrana ponuda i troškovnik i/ili projektni zadatak.


IZNIMKE OD OBVEZE JAVNE OBJAVE U MODULU JEDNOSTAVNE NABAVE

Članak 15.
Iznimno od odredbe kojom je propisana obveza provedbe postupka jednostavne nabave putem javne objave u modulu jednostavne nabave EOJN RH, naručitelj nije obvezan provesti postupak putem javne objave, već postupak provodi putem modula jednostavne nabave EOJN RH bez javne objave, u sljedećim slučajevima:  
1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni; 
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:  
a) ako je predmet nabave stvaranje ili stjecanje jedinstvenog umjetničkog djela ili umjetničke izvedbe  
b) ako iz tehničkih razloga predmet nabave može isporučiti samo određeni gospodarski subjekt ili  
c) ako je to nužno radi zaštite isključivih prava, uključujući prava intelektualnog vlasništva 
3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.  
Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH.


DOSTAVA,  ZAPRIMANJE I RANGIRANJE PONUDA

Članak 16.
Ponude se dostavljaju na način određen u pozivu na dostavu ponuda/zahtjevu za ponudu.  
U postupcima jednostavne nabave koji se provode putem EOJN RH ponude se dostavljaju isključivo elektronički, putem EOJN RH, i naručitelj ne smije pregledavati, ocjenjivati niti odabrati ponudu dostavljenu izvan toga sustava. 
U postupcima procijenjene vrijednosti jednake ili manje od 15.000,00 eura, ako se postupak ne provodi putem EOJN RH, ponude se mogu dostaviti elektroničkom poštom, drugim elektroničkim sustavom, poštom ili osobnom dostavom, ako je takav način izričito predviđen pozivom/zahtjevom. 
Ako je naručitelj zahtijevao dostavu dijelova ponude fizičkim putem, primjerice jamstva ili uzoraka, naručitelj evidentira zaprimanje tih dijelova u zapisniku odnosno dokumentaciji postupka, u skladu s mogućnostima EOJN RH.  
Nakon isteka roka za dostavu ponuda nije dopušteno zaprimanje novih ponuda niti produljenje roka za dostavu ponuda, osim ako je prije isteka roka provedena izmjena odnosno ispravak postupka na način dopušten EOJN RH ili pozivom.

Članak 17. 
Ako je kriterij za odabir ponude cijena ponude, ponude se rangiraju prema cijeni ponude bez poreza na dodanu vrijednost, osim ako je u pozivu odnosno dokumentaciji o nabavi zbog posebnosti predmeta nabave ili poreznog tretmana jasno i obrazloženo određeno drukčije. 
Ako se primjenjuje kriterij cijene i kvalitete odnosno troška i kvalitete, financijski dio ponude ocjenjuje se prema cijeni ili trošku bez poreza na dodanu vrijednost, osim ako je u pozivu odnosno dokumentaciji o nabavi jasno i obrazloženo određeno drukčije.
Cijena ponude s porezom na dodanu vrijednost iskazuje se radi utvrđivanja ukupne financijske obveze naručitelja, sklapanja i izvršenja ugovora odnosno izdavanja narudžbenice, ako je to primjenjivo.




PONIŠTENJE POSTUPKA JEDNOSTAVNE NABAVE

Članak 18.
Naručitelj poništava postupak jednostavne nabave ako:  
a) nije zaprimljena nijedna ponuda  
b) nakon odbijanja ponuda nije preostala nijedna valjana ponuda 
c) su cijene svih ponuda koje nisu odbijene veće od procijenjene vrijednosti nabave, a naručitelj ne može ili ne želi osigurati dodatna sredstva  
d) su cijene svih ponuda koje nisu odbijene veće od procijenjene vrijednosti nabave, a prihvat takvih ponuda bi doveo do povrede pravila o financijskim pragovima 
e) su nastale okolnosti zbog kojih je prestala potreba za predmetom nabave ili se potreba bitno promijenila  
f) su utvrđeni nedostaci u dokumentaciji o nabavi ili provedbi postupka zbog kojih postupak nije moguće zakonito dovršiti 
g) su nastale okolnosti koje naručitelj nije mogao predvidjeti, a zbog kojih zaključivanje ugovora ne bi bilo svrhovito, ekonomično ili zakonito 
h) postoje drugi opravdani razlozi povezani sa zakonitošću, svrsishodnošću ili financiranjem nabave, uz posebno obrazloženje.  
Naručitelj može poništiti postupak prije isteka roka za dostavu ponuda ako utvrdi da postoje razlozi zbog kojih postupak nije moguće ili nije svrhovito nastaviti. 
U postupcima putem EOJN RH odluka o poništenju izrađuje se, pohranjuje i objavljuje u sustavu na način koji sustav omogućuje. Ako se postupak poništava bez pregleda i ocjene ponuda, zapisnik o pregledu i ocjeni ponuda ne sastavlja se ako ga sustav ne zahtijeva.  
Razlozi poništenja postupka moraju biti obrazloženi u odluci o poništenju i dokumentirani u dokumentaciji postupka jednostavne nabave.

IZVRŠNOST ODLUKE I MOGUĆNOST PRIGOVORA

Članak 19.
U postupcima jednostavne nabave procijenjene vrijednosti veće od 15.000,00 EUR, nakon dostave odluke o odabiru ponuditeljima naručitelj ne smije zaključiti ugovor o nabavi odnosno izdati narudžbenicu prije isteka roka za podnošenje prigovora propisanog ovim Pravilnikom. 
Rok iz stavka 1. ovoga članka predstavlja rok mirovanja.  
U postupcima jednostavne nabave procijenjene vrijednosti jednake ili manje od 15.000,00 EUR odluka o odabiru može se izvršiti odmah nakon njezina donošenja, jer se pravna zaštita u tim postupcima ne osigurava putem prigovora propisanog ovim Pravilnikom. 
Ako u roku iz stavka 1. ovoga članka nije podnesen prigovor, odluka o odabiru postaje izvršna istekom roka za podnošenje prigovora.  
Ako je prigovor podnesen u roku, odluka o odabiru ne može se izvršiti do donošenja odluke o prigovoru.  
Rok mirovanja ne primjenjuje se ako je u postupku jednostavne nabave zaprimljena samo jedna ponuda koja je ujedno i odabrana.

Članak 20.
U postupcima jednostavne nabave procijenjene vrijednosti veće od 15.000,00 EUR, ponuditelj koji je pretrpio ili bi mogao pretrpjeti štetu od navodnog kršenja subjektivnih prava može izjaviti prigovor.  
Prigovor se podnosi općinskom načelniku u pisanom obliku putem modula jednostavne nabave u EOJN RH.  
Prigovor mora sadržavati najmanje:  
· podatke o podnositelju prigovora
· oznaku postupka jednostavne nabave (evidencijski broj ili broj objave u EOJN RH) 
· odluku naručitelja na koju se prigovor odnosi 
· razloge prigovora i obrazloženje.  
Ako prigovor sadržava bilo kakav nedostatak koji onemogućuje postupanje po prigovoru odnosno ako je nerazumljiv ili nepotpun, Naručitelj će pozvati podnositelja prigovora da u primjerenom roku, koji ne može biti kraći od 1 (jednog) dana otkloni nedostatak, uz upozorenje na pravne posljedice ako to u određenom roku ne učini. 
Prigovor se može podnijeti u roku od tri (3) radna dana od dana dostave odluke o odabiru ili odluke o poništenju.  
Rok za podnošenje prigovora računa se od dana dostave odluke gospodarskom subjektu.
Općinski načelnik razmatra prigovor te može:  
· obustaviti postupak po izjavljenom prigovoru, osim ako gospodarski subjekt koji je izjavio prigovor odustane od prigovora 
· odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti 
· odbiti prigovor kao neosnovan
· usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.  
O odluci povodom prigovora podnositelj prigovora obavještava se u primjerenom roku. 
Podnositelju prigovora ne pripada pravo na naknadu troškova u povodu izjavljenog prigovora.  

Članak 21.
O prigovoru odlučuje općinski načelnik ili osobe koje on za to ovlasti posebnom odlukom u roku od pet (5) radnih dana od zaprimanja prigovora.  
Postupak odlučivanja o prigovoru iz ovoga članka nije upravni postupak, a odluka naručitelja nema svojstvo upravnog akta.

POSTUPANJE U SLUČAJU NEUREDNOG IZVRŠENJA UGOVORA, RASKIDA I IZMJENE UGOVORA TE NJIHOVOG POTPISIVANJA

Članak 22.
Ako gospodarski subjekt ne izvršava ugovorene obveze uredno ili pravodobno, osoba zadužena za praćenje izvršenja ugovora dužna je o tome bez odgode obavijestiti općinskog načelnika. 
U slučaju nepravilnosti u izvršenju ugovora naručitelj može poduzeti mjere predviđene ugovorom, osobito: 
· zahtijevati otklanjanje nedostataka 
· naplatiti ugovornu kaznu ili drugo ugovoreno osiguranje  
· raskinuti ugovor ako za to postoje ugovoreni ili zakonski razlozi.  

Članak 23.
Naručitelj može raskinuti ugovor o nabavi ako gospodarski subjekt ne izvršava ugovorene obveze ili ih izvršava protivno ugovoru.  
Prije raskida ugovora naručitelj će, ako je to moguće, pisanim putem pozvati gospodarski subjekt da u primjerenom roku otkloni utvrđene nepravilnosti. 
Ako gospodarski subjekt u ostavljenom roku ne otkloni nepravilnosti, naručitelj može donijeti odluku o raskidu ugovora.  

Članak 24.
Ugovor o nabavi zaključen u postupku jednostavne nabave može se izmijeniti tijekom njegova trajanja ako se time ne mijenja bitno predmet ugovora niti narušavaju načela javne nabave. 
Izmjene ugovora osobito su dopuštene ako se odnose na:  
· manje tehničke prilagodbe koje ne mijenjaju prirodu predmeta nabave  
· produženje rokova izvršenja ugovora zbog objektivnih okolnosti koje ugovorne strane nisu mogle predvidjeti 
· promjene koje su nužne radi urednog izvršenja ugovora, a koje ne mijenjaju bitne elemente ugovora. 

Izmjene ugovora ne smiju imati za posljedicu:  
· promjenu predmeta nabave  
· promjenu kriterija na temelju kojih je ponuda odabrana  
· značajno povećanje vrijednosti ugovora koje bi utjecalo na izbor postupka nabave.

Svaka izmjena ugovora mora biti pisano obrazložena i dokumentirana u dokumentaciji postupka.  

PRIJELAZNE I ZAVRŠNE ODREDBE

Članak 25.
Postupci započeti do stupanja na snagu ovog Pravilnika dovršit će se prema odredbama Pravilnika o provedbi postupka jednostavne nabave u Općini Rovišće („Službeni glasnik Općine Rovišće“ broj 2/26.)
Stupanjem na snagu ovog Pravilnika stavlja se izvan snage Pravilnika o provedbi postupka jednostavne nabave u Općini Rovišće („Službeni glasnik Općine Rovišće“ broj 2/26.)
Ovaj Pravilnik, kao i sve njegove izmjene i dopune, objavljuje se na internetskim stranicama Općine Rovišće.
Naručitelj je dužan ovaj Pravilnik, kao i sve njegove izmjene i dopune, učiniti dostupnima u Elektroničkom oglasniku javne nabave Republike Hrvatske, u skladu sa važećim odredbama ZJN.

Članak 26.
Ovaj Pravilnik stupa na snagu osmog dana od dana objave u „Službenom glasniku Općine Rovišće“.


OPĆINSKO VIJEĆE OPĆINE ROVIŠĆE

PREDSJEDNIK
Luka Markešić


O B R A Z L O Ž E NJ E

Zakon o javnoj nabavi („Narodne novine“ broj 120/16. i 114/22., u daljnjem tekstu: ZJN) predstavlja opće normativni okvir kojim je uređen sustav javne nabave u Republici Hrvatskoj i kojim se utvrđuju pravila o postupku javne nabave koji provodi javni ili sektorski naručitelj ili drugi subjekt u slučajevima određenim istim Zakonom. Zakonom o izmjenama i dopunama ZJN („Narodne novine“ broj 48/26, u daljnjem tekstu: Izmjene i dopune ZJN) provedena su dodatna usklađenja s direktivama Europske unije (u daljnjem tekstu: EU) iz područja javne nabave te su, između ostaloga, utvrđena i nova pravila za provedbu postupaka jednostavne nabave. 
Tako su povećani pragovi za primjenu ZJN na način da se isti ne primjenjuje na nabavu robe i usluga te provedbu projektnih natječaja procijenjene vrijednosti manje od 50.000,00 eura te za nabavu radova procijenjene vrijednosti manje od 100.000,00 eura. 
Isto tako, sukladno ciljevima iz Strategije sprječavanja korupcije za razdoblje od 2021. do 2030. godine, Izmjenama i dopunama ZJN određena je obveza provođenja jednostavne nabave putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) za sve nabave iznad 15.000,00 eura, kao mjera koja doprinosi borbi protiv korupcije te povećava transparentnost jednostavne nabave. 
Za sve nabave roba i usluga čija je procijenjena vrijednost veća od 25.000,00 eura te nabave radova procijenjene vrijednosti veće od 45.000,00 eura utvrđena je obveza provedbe postupka jednostavne nabave putem javne objave u modulu jednostavne nabave EOJN RH. 
Također, utvrđena je i obveza da opći akt kojim naručitelj propisuje pravila jednostavne nabave sadržava i odredbe o poštivanju načela javne nabave, o sprječavanju, prepoznavanju i uklanjanju sukoba interesa, odredbe o načinu ostvarivanja pravne zaštite te odredbe o mogućnostima primjene elektroničkih sredstava nabave čija je procijenjena vrijednost nabave jednaka ili manja od 15.000,00 eura. 
Izmjene i dopune ZJN stupile su na snagu 16. svibnja 2026. godine, a odredbe istog koje se odnose na opći akt kojim naručitelji moraju urediti pravila 4 jednostavne nabave stupaju na snagu 1. rujna 2026. godine, do kad su naručitelji dužni uskladiti opće akte te planove nabave s odredbama istih. 
Općina Rovišće kao obveznik primjene ZJN donijela je Pravilnik o provedbi postupka jednostavne nabave Općine Rovišće u kojem su inkorporirani svi gore navedeni zahtjevi iz Izmjena i dopuna Zakona o javnoj nabavi: 
· utvrđena je obveza provedbe postupaka jednostavnih nabava procijenjene vrijednosti veće od 15.000,00 eura putem modula jednostavne nabave EOJN RH, 
· za sve nabave roba i usluga čija je procijenjena vrijednost veća od 25.000,00 eura te nabave radova procijenjene vrijednosti veće od 45.000,00 eura utvrđena je obveza provedbe postupaka jednostavnih nabava putem javne objave u modulu jednostavne nabave EOJN RH, 
· sadržane su odredbe o poštivanju načela javne nabave, 
· sadržane su odredbe o sprječavanju, prepoznavanju i uklanjanju sukoba interesa,  
· sadržane su odredbe o načinu ostvarivanja pravne zaštite za nabave čija je vrijednost veća od 15.000,00 eura, te su 
· sadržane odredbe o mogućnostima primjene elektroničkih sredstava komunikacije za nabave čija je procijenjena vrijednost nabave jednaka ili manja od 15.000,00 eura. 

Za donošenje ovog akta nije potrebno osigurati sredstva u Proračunu Općine Rovišće.


ZA JUO ROVIŠĆE: 						OPĆINSKI NAČELNIK
Pročelnica								Slavko Prišćan
Lea Tot, mag.admin.publ.

